La regulació pròpia en matèria d'activitats subaquàtiques d'esbarjo amb escafandre s'aplica a Catalunya d'acord amb el Decret 54/2000, de 26 de gener, pel qual s'estableixen els requeriments mínims per al funcionament dels centres d'immersió, modificat pel Decret 183/2003; l'Ordre d'1 de juny de 2000, per la qual s'estableixen els continguts formatius, les capacitats i el procediment per a l'obtenció d'equiparacions entre les qualificacions de l'ensenyament de busseig de les entitats no federatives i les qualificacions oficials de busseig d'esbarjo, la qual estableix a l'apartat 2.1 de l'annex que els alumnes han de tenir setze anys complerts a l'inici del curs de bussejador esportiu de segona classe, i l'Ordre ARP/30/2006, de 10 de febrer, relativa a les equivalències entre qualificacions oficials de busseig esportiu de la Federació Catalana d'Activitats Subaquàtiques.
Aquestes disposicions s'apliquen conjuntament amb la normativa estatal en la matèria, les quals es concreten al Decret 2055/1969, de 26 de setembre, pel qual es regula l'exercici d'activitats subaquàtiques, que estableix com a mínim l'edat de setze anys per practicar immersió amb escafandre, l'Ordre de 25 d'abril de 1973, per la qual s'aprova el reglament per a l'exercici d'activitats subaquàtiques en les aigües marítimes i interiors, la qual estableix el requisit d'haver complert els setze anys per obtenir el títol esportiu de bussejador de segona classe i l'Ordre de 14 d'octubre de 1997, en matèria de seguretat per a l'exercici d'activitats subaquàtiques.
D'acord amb l'Estatut d'autonomia de Catalunya la competència per a la regulació de la matèria objecte d'aquest Decret és exclusiva de la Generalitat.
L'evolució important de la pràctica de les activitats subaquàtiques amb escafandre des de l'any 1969 ha implicat substancials avanços en equipaments, en tècniques, en sistemes d'ensenyament del busseig, i també en els coneixements fisiològics i mèdics en general relacionats amb la immersió.
Per això, i sense deixar de valorar els possibles riscos de tota activitat subaquàtica, actualment el busseig amb escafandre es practica habitualment en països del nostre entorn cultural amb edats molt inferiors a la que estableix el Decret 2055/1969, de 26 de setembre, abans esmentat.
L'Estatut d'autonomia de Catalunya estableix en l'article 119.3 la competència exclusiva en matèria d'activitats marítimes, entre les quals es troba la pràctica d'activitats subaquàtiques d'esbarjo amb escafandre, i que inclou, en tot cas, la formació i les titulacions en matèria d'activitats d'esbarjo.
D'acord amb l'article 110 de l'Estatut, l'atribució de la competència amb caràcter d'exclusivitat implica la potestat legislativa, la reglamentària i la funció executiva.
L'exercici d'aquestes potestats i funcions correspon únicament a la Generalitat i li permeten establir polítiques pròpies.
En exercici d'aquestes competències exclusives, d'acord amb el Reial decret 901/1995, de 2 de juny, de traspàs de funcions i serveis en matèria d'ensenyaments nàutics esportius i subaquàtics, es considera necessari regular les condicions perquè les persones menors d'edat a Catalunya practiquin les activitats subaquàtiques d'esbarjo amb escafandre, tant en l'àmbit de l'ensenyament com del lleure, amb la priorització de l'establiment de condicions de seguretat d'acord amb l'estat actual dels coneixements mèdics i tècnics, i amb l'establiment, de manera clara, dels requisits legals exigibles per a la pràctica d'aquestes activitats.
A proposta del conseller d'Agricultura, Alimentació i Acció Rural i d'acord amb el Govern,
L'objecte d'aquest Decret és establir les condicions per a la pràctica a Catalunya per les persones menors d'edat de les activitats subaquàtiques d'esbarjo amb escafandre.
2.1 L'àmbit d'aplicació són les activitats subaquàtiques d'esbarjo amb escafandre que realitzin les persones menors de divuit anys, tant si es practica l'activitat dins l'àmbit del lleure, com si es practica en l'àmbit de l'ensenyament del busseig d'esbarjo i ja sigui en aigües continentals, en aigües marítimes o en qualsevol instal·lació fixa o provisional, com ara piscines de tot tipus.
2.2 Resten excloses de l'àmbit d'aplicació d'aquest Decret, les proves esportives de competició i els seus entrenaments corresponents que, d'acord amb el que estableix l'article 18.1 del Decret legislatiu 1/2000, de 31 de juliol, pel qual s'aprova el Text únic de la Llei de l'esport, es desenvolupin en l'àmbit federatiu, dins la Federació Catalana d'Activitats Subaquàtiques.
També resten exclosos de l'àmbit d'aplicació d'aquest Decret els ensenyaments corresponents a les persones tècniques esportives en activitats subaquàtiques realitzats d'acord amb la legislació educativa i de l'esport.
2.3 La realització de proves esportives i els seus entrenaments en els centres d'ensenyament de busseig està sotmesa a les disposicions d'aquest Decret.
3.1 S'estableix l'edat de vuit anys complerts com a mínima per a la pràctica d'activitats subaquàtiques d'esbarjo amb escafandre.
Sens perjudici de les exclusions previstes a l'article 2.2, des dels vuit anys fins al moment en què es compleixin els divuit anys d'edat, són d'obligat compliment les condicions i els requisits que s'estableixen als articles corresponents d'aquest Decret.
3.2 Per establir l'edat de la persona, els anys es consideraran complerts a partir del dia i mes de cada any que coincideixin amb els del naixement de la persona.
4.1 Les activitats subaquàtiques d'esbarjo amb escafandre, tant d'ensenyament com de lleure, de les persones menors de divuit anys, requereixen sempre autorització expressa i escrita del pare o de la mare, del tutor o la tutora, o de la persona que en tingui la representació legal.
4.2 El límit mínim general d'edat que estableix l'article 3 d'aquest Decret s'haurà de respectar també quan les persones menors d'edat participin en proves esportives de competició, en els seus entrenaments corresponents i en l'ensenyament, i requerirà sempre l'autorització expressa que estableix l'apartat anterior.
5.1 Cap persona menor d'edat pot fer activitats subaquàtiques d'esbarjo amb escafandre sense anar acompanyada a l'aigua per personal major d'edat amb la qualificació de busseig exigida per a l'activitat a realitzar.
Aquest personal adult haurà d'anar degudament equipat amb escafandre i complir la normativa vigent en matèria de seguretat per a l'exercici d'activitats subaquàtiques.
En el supòsit de piscines en què a les persones adultes acompanyants els arribi l'aigua a l'alçada del pit com a màxim, aquestes persones no hauran de portar escafandre.
5.2 Resta exclòs del requeriment de la majoria d'edat el personal acompanyant amb titulació oficial de tècnic/a esportiu/va en activitats subaquàtiques el qual, d'acord amb la legislació educativa i de l'esport, haurà de tenir setze anys complerts.
5.3 El personal adult que acompanyi els menors d'edat realitzarà les funcions següents:
Preparar, planificar i explicar a les persones menors d'edat l'activitat a desenvolupar.
Comprovar, abans d'iniciar l'activitat subaquàtica, que els menors d'edat han entès degudament les explicacions necessàries per a la realització de l'activitat.
Supervisar i controlar la realització de l'activitat subaquàtica dels menors d'edat.
Vetllar pel compliment de la normativa establerta en matèria de seguretat per a l'exercici d'activitats subaquàtiques.
Controlar el bon estat dels equips i materials i la seva adequació a les condicions morfològiques de les persones menors d'edat que els hagin d'utilitzar.
Valorar i controlar l'adequació de les condicions físiques i de comportament de les persones menors d'edat en relació amb l'activitat subaquàtica que es desenvolupi.
Suspendre l'activitat subaquàtica en qualsevol moment si, al seu criteri, les condicions objectives o les de comportament i reacció de les persones menors d'edat no fossin les adequades per a la seva realització.
Comprovar que disposen del certificat mèdic específic que estableixi la normativa de seguretat vigent per a l'exercici d'activitats subaquàtiques i que exigeix l'article 19 del Decret 54/2000, de 26 de gener, pel qual s'estableixen els requeriments mínims per al funcionament dels centres d'immersió.
Sens perjudici de les normes específiques que estableix aquest Decret, s'haurà de complir la normativa general vigent en matèria de seguretat per a l'exercici d'activitats subaquàtiques.
Estan prohibides a les persones menors de setze anys les immersions en què calgui fer aturades obligatòries de descompressió, les immersions en grutes, coves, interior de vaixells enfonsats, o qualsevol mena d'immersions que es desenvolupin sota sostre, sigui aquest real o virtual.
8.1 L'única mescla respirable permesa a l'escafandre per a les persones menors de setze anys és l'aire atmosfèric, amb les condicions que estableix aquest Decret i la normativa de seguretat vigent sobre gasos respirables per a l'exercici d'activitats subaquàtiques.
8.2 Les úniques mescles respirables permeses a l'escafandre dels bussejadors de setze a divuit anys són l'aire atmosfèric, l'aire enriquit amb oxigen, entenent-se com a tal una mescla respirable composta d'aire i oxigen que conté més oxigen que l'aire ordinari, i la mescla binària de nitrox, d'acord amb la normativa de seguretat sobre gasos respirables per a l'exercici d'activitats subaquàtiques.
9.1 Els equipaments de busseig de les persones menors d'edat s'han d'adequar a les condicions específiques de temps, límit de fondària, situació del mar i les altres que siguin rellevants a criteri del personal adult que planifiqui l'activitat i que acompanyi les persones menors d'edat, referides a cada immersió subaquàtica, la qual s'ha de realitzar, en tot cas, d'acord amb els requeriments de supervisió que estableix l'article 5 d'aquest Decret.
9.2 L'equipament de busseig de les persones menors d'edat ha d'estar adaptat a la seva morfologia, i en cap cas podran utilitzar un equipament de busseig per a adults sense que el personal a què fa referència l'article 5 d'aquest Decret n'hagi comprovat la correcta adaptació a la persona menor d'edat.
9.3 L'equip mínim obligatori que ha de portar un bussejador autònom és el que estableixi la normativa en matèria de seguretat per a l'exercici d'activitats subaquàtiques.
Ensenyament del busseig d'esbarjo a menors d'edat
10.1 L'ensenyament del busseig d'esbarjo a menors d'edat, únicament el poden realitzar les persones físiques o jurídiques que disposen d'autorització com a centre d'immersió de la Direcció General de Pesca i Acció Marítima, i l'ensenyament l'han de realitzar persones amb la qualificació oficial que els capaciti, d'acord amb la normativa vigent, atorgada per l'esmentada Direcció General.
El nivell de la qualificació oficial serà el que correspongui a les funcions a realitzar dins els cursos de busseig, d'acord amb els seus nivells i característiques, segons l'Ordre d'1 de juny de 2000.
10.2 Tenint en compte que el criteri restrictiu prioritari per a cada apartat és la fondària màxima, i que les titulacions que s'esmenten han de ser oficials, l'ensenyament del busseig d'esbarjo a persones menors d'edat es desenvoluparà, tant en aigües obertes com tancades, amb el compliment de les disposicions d'aquest Decret i les condicions següents:
a) De vuit a nou anys d'edat: límit de fondària 6 m, i com a mínim amb un monitor o tècnic esportiu en activitats subaquàtiques per cada dos alumnes menors d'edat.
b) De deu a onze anys d'edat: límit de fondària 12 m, i com a mínim amb un monitor o tècnic esportiu en activitats subaquàtiques per cada dos alumnes menors d'edat.
c) De dotze a quinze anys d'edat: límit de fondària 21 m, i com a mínim amb un monitor o tècnic esportiu en activitats subaquàtiques per cada dos alumnes menors d'edat.
d) De setze anys fins al moment en què es compleixin els divuit anys d'edat: el límit de fondària i el nombre de monitors, instructors o tècnics esportius en activitats subaquàtiques per alumne, es corresponen amb els estàndards establerts a l'annex 1.4 i 1.5 de l'Ordre d'1 de juny de 2000.
e) Totes les immersions les ha de planificar el personal adult que acompanya les persones menors d'edat, prèviament a la seva realització.
f) La fondària del lloc d'immersió no superarà, en cap cas, la profunditat màxima que s'hagi planificat prèviament a la realització de la immersió.
10.3 L'edat mínima per accedir a una titulació oficial de busseig d'esbarjo és de setze anys.
10.4 La Federació Catalana d'Activitats Subaquàtiques i les entitats no federatives amb qualificacions reconegudes d'acord amb l'Ordre del Departament d'Agricultura, Ramaderia i Pesca d'1 de juny de 2000, que compleixin les disposicions d'aquest Decret, podran emetre les seves qualificacions de busseig d'esbarjo amb escafandre a les persones menors d'edat, les quals en cap cas tindran caràcter oficial.
Pràctica del busseig d'esbarjo fora de l'ensenyament per les persones menors d'edat
11.1 La pràctica del busseig d'esbarjo per les persones menors d'edat, fora de l'àmbit de l'ensenyament, estarà sotmesa als requisits, les limitacions i les exclusions que estableix aquest Decret.
Això no obstant, en la pràctica del busseig d'esbarjo fora de l'àmbit de l'ensenyament s'admetrà que les persones entre deu i setze anys, que disposin de qualificació de busseig expedida per una entitat que es dediqui a l'ensenyament del busseig d'esbarjo en els termes del que estableix l'article 10.4 d'aquest Decret, puguin practicar el busseig d'esbarjo si van acompanyats per persones adultes amb qualificació oficial de bussejador de primera classe, d'acord amb l'apartat 3 de l'annex de l'Ordre d'1 de juny de 2000.
11.2 La pràctica del busseig d'esbarjo per a persones entre setze i divuit anys que disposin de qualificació oficial de busseig, s'ajustarà a les atribucions que corresponguin a la seva qualificació, d'acord amb l'Ordre d'1 de juny de 2000.
La responsabilitat derivada de l'incompliment de les obligacions legals que estableix la normativa vigent, relatives als reconeixements mèdics obligatoris, les assegurances obligatòries, la utilització i el manteniment dels equips de busseig, així com les obligacions que estableix aquest Decret per a la pràctica d'activitats subaquàtiques d'esbarjo amb escafandre de les persones menors d'edat, correspon a:
En cas de les activitats de busseig d'esbarjo que es realitzin en el marc d'actuació dels centres d'immersió, als centres mateixos.
En el supòsit de la pràctica d'aquestes activitats fora del marc d'actuació dels centres d'immersió, al pare, la mare, el tutor, la tutora, o la persona que tingui atribuïda la representació legal de les persones menors d'edat.
Barcelona, 31 de juliol de 2007
Conseller d'Agricultura, Alimentació